ຂ່າວສານ
ທ່ານປະທານປະເທດຕ້ອນຮັບນາຍົກລັດຖະມົນຕີອຳນາດການປົກຄອງ Bashkotostan
ທ່ານປະທານປະເທດ ເຈີ່ນດ້າຍກວາງ ຕ້ອນຮັບທ່ານ
R.Kh.Mardanov ນາຍົກລັດຖະມົນຕີອຳນາດການປົກຄອງ Bashkotostan
ທີ່ການຕ້ອນຮັບທ່ານ R.Kh.Mardanov ນາຍົກລັດຖະມົນຕີອຳນາດການປົກຄອງ Bashkotostan ສັງກັດ ລັດເຊຍ ໃນຕອນບ່າຍວັນທີ 10/01 ຢູ່ສຳນັກງານປະທານປະເທດ ຫວຽດນາມ, ທ່ານປະທານປະເທດ ເຈີ່ນດ້າຍກວາງ ຊີ້ແຈ້ງວ່າ ຫວຽດນາມ ຍາມໃດກໍ່ຖືເປັນສຳຄັນ ແລະ ໃຫ້ບຸລິມະສິດແກ່ການຮ່ວມມືຮອບດ້ານກັບ ລັດເຊຍ ໃນທຸກຂົງເຂດຄື: ດ້ານການເມືອງ, ເສດຖະກິດ - ການຄ້າ, ການປ້ອງກັນຊາດ - ປ້ອງກັນຄວາມສະຫງົບ, ວິທະຍາສາດ - ເຕັກໂນໂລຢີ, ການສຶກສາ - ກໍ່ສ້າງ…ໃນນັ້ນ ມີການຮ່ວມມືໂດຍກົງລະຫວ່າງບັນດາທ້ອງຖິ່ນ 2 ປະເທດ. ນີ້ແມ່ນທິດຮ່ວມມືທີ່ມີແງ່ຫວັງຫລາຍຢ່າງ, ພິເສດແມ່ນໃນຂົງເຂດເສດຖະກິດ. ທ່ານປະທານປະເທດ ຢືນຢັນວ່າ ດ້ວຍເລື່ອງສັນຍາການຄ້າເສລີ ຫວຽດນາມ - ສຳພັນທະມິດເສດຖະກິດ ອາຊີ - ເອີລົບ ມີຜົນສັກສິດ, ບັນດານັກລົງທຶນ 2 ປະເທດ ຈະມີຫລາຍໂອກາດຕື່ມອີກ ເພື່ອແຊກຊຶມເຂົ້າຕະຫລາດຂອງກັນ. ທ່ານປະທານປະເທດສະແດງຄວາມປາດຖະໜາວ່າ ວິສາຫະກິດ ລັດເຊຍ ກໍ່ຄືວິສາຫະກິດ Bashkotostan ມີບັນດາໂຄງການລົງທຶນໃໝ່ເຂົ້າ ຫວຽດນາມ ແລະ ພ້ອມແລ້ວທີ່ຈະສ້າງເງື່ອນໄຂສະດວກໃຫ້ແກ່ການເຄື່ອນໄຫວລົງທຶນເປັນປົກກະຕິ, ຍາວນານຢູ່ ຫວຽດນາມ. ຊົມເຊີຍເລື່ອງ Bashkotostan ແລະ ແຂວງ ບາເຣຍ - ວູງເຕົາ ຈະລົງນາມໃນຂໍ້ຕົກລົງຮ່ວມມື ແລະ ໂຄງການດຳເນີນງານ, ທ່ານປະທານປະເທດສະແດງຄວາມເຊື່ອໝັ້ນວ່າ ການຮ່ວມມືລະຫວ່າງ 2 ທ້ອງຖິ່ນ ຈະໄດ້ຮັບການຜັນຂະຫຍາຍຢ່າງລະອຽດ ແລະ ມີໝາກຜົນແທດຈິງ. ທ່ານປະທານປະເທດ ເຈີ່ນດ້າຍກວາງ ກໍ່ຂອບໃຈອຳນາດການປົກຄອງ Bashkotostan ໃນໄລຍະຜ່ານມາ ໄດ້ສ້າງເງື່ອນໄຂສະດວກໃຫ້ປະຊາຄົມຊາວ ຫວຽດນາມ ພວມດຳລົງຊີວິດ ແລະ ດຳເນີນທຸລະກິດເປັນປົກກະຕິ, ຖືກຕາມກົດໝາຍຢູ່ Bashkotostan. ສ່ວນທ່ານ R.Kh.Mardanov ນາຍົກລັດຖະມົນຕີອຳນາດການປົກຄອງ Bashkotostan ໃຫ້ຮູ້ວ່າ Bashkotostan ປາດຖະໜາຢາກເປີດກ້ວາງການພົວພັນຮ່ວມມືກັບ ຫວຽດນາມ ໃນບັນດາຂົງເຂດຄື: ການຄ້າ, ອຸດສາຫະກຳ, ກະສິກຳ; ປາດຖະໜາວ່າ ລັດ ແລະ ລັດຖະບານ ຫວຽດນາມ ຈະສ້າງເງື່ອນໄຂ ເພື່ອລົງນາມໃນບັນດາຂໍ້ຕົກລົງຮ່ວມມືກັບແຂວງ ບາເຣຍ - ວູງເຕົາ.
(ແຫຼ່ງຄັດຈາກ VOV)